[image: Logo Ministrstvo za okolje, podnebje in energijo ] 

Langusova ulica 4, 1000 Ljubljana	T: 01 478 82 00
E: gp.mope@gov.si W: mope.gov.si



Javni poziv za izbor projektnih predlogov za uvrstitev na indikativni seznam naložb za
sofinanciranje s sredstvi Sklada za modernizacijo v obdobju 2024-2030 (JP MS 2023)
ODGOVORI NA VPRAŠANJA
OBJAVA: 5. 9. 2023 – 1. krog JP MS 2023



	1.
	Prejeto: 1. 8. 2023

	Vprašanja:
1. Ali so do sofinanciranja upravičeni tudi že začeti, vendar še nedokončani projekti? Če DA, ali je možno uveljavljati upravičene stroške projekte tudi za že realizirane investicije v osnovna sredstva oziroma infrastrukturna dela?
2. Kdaj je presečni datum za začetek uveljavljanja upravičenih stroškov? Ob oddaji vloge, z začetkom leta 2024, za investicije že v teku...?
3. Ali je možno dopolnilno financiranje projektov, ki so že delno sofinancirani z drugimi javnimi sredstvi? Konkretno, ali lahko račun za nakup relevantne opreme, ki je bil ali bo sofinanciran v višini 25 %, uveljavljamo za dopolnilno sofinanciranje, torej za tisti delež, ki ni bil sofinanciran?
4. Ali je podpora projektov oziroma subvencija omejena navzgor?
5. Med pogoji za prijavitelje ni navedenih nobenih omejitev. Ali so do sodelovanja na javnem pozivu res
upravičeni vsi prijavitelji oziroma vse pravne osebe, ne glede na status in industrijo/panogo, v kateri delujejo?
6. Kakšni so približno pričakovani roki dokončne potrditve projektov in začetka njihovega sofinanciranja, torej prvo izplačilo sredstev? So morda planirana predplačila?
7. Ali med upravičenimi stroški ni možno uveljavljati stroške dela, potrebne za izvedbo naložbe?

	Odgovor:
1. Projekt se lahko prične izvajati (sprejem zavezujočih ponudb, sklenitev pogodb z izvajalci) in stroški nastajati šele po oddaji projektnega predloga na EIB (potrebno zagotoviti spodbujevalni učinek oziroma skladnost s pravili o državni pomoči).
2. Stroški, ki so predmet sofinanciranja, so upravičeni od predložitve projektnega predloga v odobritev na EIB oziroma v skladu s pravili o državni pomoči.
3. Primer uveljavljanja stroškov za sofinanciranje iz Sklada za modernizacijo je odsvetovan, saj je pri nekaterih delih/storitvah/blagu nemogoče razdeliti glavno komponento stroška na več podkomponent, ki bi jih lahko ustrezno delili tudi iz računovodskega vidika in iz vidika zagotavljanja skladnosti s pravili o državni pomoči. Predlagamo, da se delitev stroškov glede na vire financiranja izvede najmanj na ravni posameznega računa, tj. posamezni račun se (so)financira iz enega vira financiranja, ki ni lasten vir.
4. Za prednostne naložbe ni zgornje omejitve višine ali deleža podpore, potrebno pa je upoštevati in zagotoviti skladnost s pravili o državni pomoči, ki lahko določene vrste naložb omeji bodisi z najvišjim deležem sofinanciranja z javnimi sredstvi bodisi z omejitvijo podpore na posamezen projekt ali subjekt, ki je prejemnik sredstev.
5. Predlagatelji so lahko pravne osebe javnega ali zasebnega prava, ki želijo izvesti in prijavljajo tiste projektne predloge, ki v največji možni meri prispevajo k doseganju ciljev ETS direktive, ciljem iz sporočila Komisije z dne
11. decembra 2019 o evropskem zelenem dogovoru in Uredbe (EU) 2021/1119, dolgoročnim ciljem iz Pariškega sporazuma ter ciljem NEPN. Drugih omejitev v zvezi z upravičenimi predlagatelji ni.
6. Potrjevanje projektnih predlogov se s strani EIB izvaja v polletnih ciklih, po dosedanji praksi v
spomladanskem in jesenskem času. V kolikor bodo vsi pogoji za dodeljevanje sredstev izpolnjeni, postopek

potrditve prvih projektnih predlogov na EIB izveden in odločitev EK o izplačilu sprejeta, je prvo izplačilo sredstev možno prejeti v tretji četrtini leta 2024. Predvidoma se bo financiranje projektov izvajalo v obliki povračil za že izvedene aktivnosti prvenstveno v obliki nepovratnih sredstev, predplačila trenutno niso predvidena.
7. Stroški dela zaposlenih, ki izvajajo projektne aktivnosti, so teoretično lahko upravičen strošek, vendar le za osebe, ki so se pri predlagatelju zaposlile po oddaji projektnega predloga na EIB za namen izvajanja projektnih aktivnosti, kar mora biti razvidno iz pogodbe o zaposlitvi. Pri uveljavljanju stroškov zaposlenih je težko dokazati njihov prispevek k doseganju obveznih kazalnikov ter ciljev ETS direktive, ciljem iz sporočila Komisije z dne 11. decembra 2019 o evropskem zelenem dogovoru in Uredbe (EU) 2021/1119, dolgoročnim ciljem iz Pariškega sporazuma ter ciljem NEPN. EIB lahko oceni, da tovrstni stroški ne sledijo predmetnim ciljem in bi lahko potemtakem bili izločeni kot neupravičen strošek.


	2.
	Prejeto: 2. 8. 2023

	Vprašanja:
Prosila bi za pojasnilo glede Upravičenih stroškov, kjer je navedeno »Stroški so lahko upravičeni le v okviru upravičenega namena, kot ga določa člen 10d(1) ETS direktive«.
Ker ne najdem omenjene direktive, bi prosila za pojasnilo kaj določa člen 10d(1) ETS direktive.

	Odgovor:
Člen 10d(1) ETS direktive določa, da gre pri dodelitvi sredstev Sklada za modernizacijo za podporo naložbam, vključno s financiranjem naložbenih projektov malega obsega, za modernizacijo energijskih sistemov in izboljšanje energetske učinkovitosti. Podprte naložbe morajo biti skladne s cilji te direktive ter cilji iz sporočila Komisije z dne 11. decembra 2019 o evropskem zelenem dogovoru in Uredbe (EU) 2021/1119 ter dolgoročnimi cilji iz Pariškega sporazuma. ETS direktiva je dostopna na tej povezavi:
DIREKTIVA 2003/87/ES EVROPSKEGA PARLAMENTA IN SVETA z dne 13. oktobra 2003 




	3.
	Prejeto: 2. 8. 2023

	Vprašanja:
1. Ali pričakujete tudi pripravljene IP-je v tej fazi?
2. Tukaj bo šlo za povratne ali nepovratne vire financiranja?
3. Če bo šlo za nepovratna sredstva: Kako je z višino subvencije recimo za velika podjetja? Se višina določi glede
na zakonsko vrednost subvencije, glede na regijo ter velikost podjetja?
4. Če gre za kredite: Kje bi bili znani kreditni pogoji?
5. Ali je novogradnja piščančje energetsko varčne farme upravičen strošek po tem pozivu? (vsa dovoljenja so
pridobljena)
6. Ali kotel na zemeljski plin predstavlja neprednostno naložbo?

	Odgovor:
1. Investicijska dokumentacija v tej fazi ni obvezna, je pa zaželena, saj lahko podpre navedbe, podane v vlogi.
2. V okviru predmetnega mehanizma je prvenstveno predvidena dodelitev nepovratnih sredstev. Glede na gospodarsko dejavnost in naravo prejetih projektnih predlogov pa bodo preučene tudi druge oblike financiranja, o čemer bodo predlagatelji obveščeni v nadaljnjih fazah postopka.
3. Višina podpore za velika podjetja se določi v skladu s pravili o državni pomoči (omejitve glede deleža sofinanciranja in višine sofinanciranja na projekt oziroma subjekt).
4. Trenutno ni predvidena dodelitev povratnih sredstev.
5. Na podlagi podanih informacij težko ocenimo upravičenost projektnega predloga. Potrebno je zagotoviti uvrstitev tovrstne naložbe v eno izmed prednostnih področij ali jo prijaviti kot neprednostno naložbo, če je v skladu s členom 10d(1) ETS direktive in izkazuje zmanjšanje emisij toplogrednih plinov. V projektnem predlogu je obvezno potrebno prikazati tudi pričakovan učinek naložbe na prihranek energije (K1) in prihranek emisij toplogrednih plinov (K2).
6. Na podlagi podanih informacij težko ocenimo upravičenost projektnega predloga. Potencialno bi lahko šlo za neprednostno naložbo, pod že navedenimi pogoji za tovrstne naložbe.




	4.
	Prejeto: 3. 8. 2023

	Vprašanja:
1. Ali je projekt postavitve sončne elektrarne nazivne moči 7 MW upravičen do prijave? Sodi pod t.i.
»prednostne naložbe«? Ali pa je poziv morda bolj namenjen projektom z večjo stopnjo inovativnosti?
Če gledamo merila iz poziva, bi projekt prejel 45 točk, ampak glede na skopo vsebino poziva kljub temu ne znamo oceniti dejanskih možnosti za končni uspeh. Želeli pa bi vsaj približno oceno možnosti, preden se lotimo priprave formalnega projektnega predloga.
2. Ali so lahko upravičeni projekti, katerih izvedba se je že pričela?
3. Delež zaprošenih sredstev MS – glede na merila je jasno, da bodo najbolje ocenjeni tisti projekti, kjer je najmanj 50% potrebnih sredstev že zagotovljenih, zaprošena sredstva pa so nižja od 50% potrebnih sredstev. Če prijavimo sončno elektrarno, v okviru katere bomo zaprosili 49% sredstev, 51% pa zagotovi investitor - je najbrž v redu?
4. V kolikor se zaprosi sredstva MS v deležu nad 50% - kje je meja oz. do kod lahko sega podpora MS?
5. Ali obstaja kak referenčni dokument, s katerim je opredeljena zahtevana vsebina študije izvedljivosti?
Bi v smislu študije izvedljivosti zadoščala predložitev investicijske dokumentacije (npr. DIIP), ki je izdelana skladno z Uredbo o enotni metodologiji za pripravo in obravnavo investicijske dokumentacije na področju javnih financ?
6. Če prav razumemo, se kompletna dokumentacija ob prijavi projektnega predloga odda v slovenskem jeziku?

	Odgovor:
1. Projekt postavitve sončne elektrarne je lahko predmet projektnega predloga in po vsebini sodi pod
prednostne naložbe.
2. Slovenija je do koriščenja sredstev Sklada za modernizacijo upravičena od 1.1.2024, retroaktivno financiranje stroškov projektov (za nazaj) ni možno. To pomeni, da se projekt lahko prične izvajati (sprejem zavezujočih ponudb, sklenitev pogodb z izvajalci) in stroški nastajati šele po oddaji projektnega predloga na EIB (potrebno zagotoviti spodbujevalni učinek oziroma skladnost s pravili o državni pomoči).
3. Drži.
4. Vsebina študije izvedljivosti za namen predmetnega poziva ni predpisana, prav tako ne gre za obvezno prilogo k neprednostnim naložbam, jo bo pa potrebno predložiti v nadaljnjih fazah postopka, npr. ob morebitni prijavi projektnega predloga na EIB. Kot pripomoček pri tolmačenju študije izvedljivosti in vsebinskih elementov priporočamo uporabo priročnikov Guide to Cost-Benefit Analysis of Investment Projects - Economic appraisal tool for Cohesion Policy 2014-2020, december 2014 in nadgradnjo priročnika Economic Appraisal Vademecum 2021-2027.
5. Vloga za prijavo projektnega predloga se pripravi v slovenskem jeziku. Dopuščamo pa, da so k vlogi priložene
priloge v angleškem jeziku (npr. poročila ali študije neodvisnih strokovnjakov, ponudbe za dobavo blaga ali izvedbo storitev tujih ponudnikov ipd.).




	5.
	Prejeto: 9. 8. 2023

	Vprašanja:
1. Kakšna je predvidena stopnja sofinanciranja v primeru, da gre za projektne predloge, ki spadajo pod prednostne naložbe. Sedaj je v pozivu naveden delež sofinanciranja, največ 70 % upravičenih stroškov, le v primeru neprednostnih naložb. Ali gre pri načrtovanem sofinanciranju za nepovratna sredstva?
2. Ali je določena minimalna višina projektnega predloga?

	Odgovor:
1. Za prednostne naložbe je najvišja možna stopnja sofinanciranja določena v skladu s pravili o državni pomoči, glede na področje, ki ga naslavlja. To pomeni, da lahko stopnja sofinanciranja znaša tudi do 100 % upravičenih stroškov, v kolikor to dovoljujejo veljavna pravila o državni pomoči. V okviru predmetnega mehanizma je prvenstveno predvidena dodelitev nepovratnih sredstev. Glede na gospodarsko dejavnost in naravo prejetih projektnih predlogov pa bodo preučene tudi druge oblike financiranja, o čemer bodo predlagatelji obveščeni v nadaljnjih fazah postopka.
2. Minimalna višina projektnega predloga ni določena.



	6.
	Prejeto: 9. 8. 2023

	Vprašanja:
1. Eden od pogojev za upravičenost projekta je, da gre za zrelo tehnologijo, vendar termin ni podrobneje
opredeljen. Katero definicijo tega termina naj uporabimo pri presoji potencialnih projektnih predlogov?
2. Se bo financiranje projektov izvajalo v obliki avansov ali v obliki povračil za že izvedene aktivnosti?
3. Bodo stroški upravičeni za financiranje od 1.1.2024 dalje ali od datuma odločitve Komisije o izplačilu?
4. Bodo do sofinanciranja upravičeni tudi projekti, pri katerih se spodbujevalni učinek dokazuje, če pomoč omogoči bistveno razširitev obsega projekta ali bistveno povečanje hitrosti zaključka projekta (in ne s tem, da se projekt ne bi izvedel ali ne bi bil dovolj donosen, če ne bi bilo pomoči)
5. Kazalniki v točki 1.6. niso primerni za vse tehnologije, nekaterih tehnologij tudi ne upoštevajo, npr. hranilnikov, kjer je relevantna dodatna nameščena zmogljivost za shranjevanje. Je dopustno, da se za posamezne tehnologije izpolnijo le relevantni kazalniki s seznama in ne vsi? Lahko za hranilnike predvidimo dodaten kazalnik glede zmogljivosti za shranjevanje?
6. Točko 4 glede preverjanja skladnosti s pravili državnih pomoči lahko izpolnimo le na osnovi našega razumevanja in znanja glede različnih shem državnih pomoči z vidika investitorja, dejansko preverjanje skladnosti in način priglasitve pa se ureja v odnosu med podeljevalcem pomoči in Ministrstvom za finance, zato konkretnih pojasnil in dokazil glede vrste državne pomoči in predvidenega datuma notifikacije ne moremo podati. V kolikor se to v tej fazi vseeno pričakuje, pa vljudno prosimo za sestanek s predstavniki MOPE in MF na temo različnih možnosti državnih pomoči in predvidenih nadaljnjih postopkov.
7. Projekt mora dokazovati skladnost z načelom DNSH. Na kakšen način se to dokazuje? Se pripravi posebna
izjava za vsak projekt z navedbo, da projekt izpolnjuje tehnična merila iz Delegirane uredbe 2021/2139?

	Odgovor:
1. Iz vloge mora biti razvidno, da gre za dovolj zrelo tehnologijo, ki omogoča doseganje podnebnih ciljev za leto 2030. Tehnologija ne sme vsebovati prototipnih rešitev in mora dokazano delovati v operativnem okolju.
2. Predvidoma se bo financiranje projektov izvajalo v obliki povračil za že izvedene aktivnosti, predplačila
trenutno niso predvidena.
3. Stroški, ki so predmet sofinanciranja, so upravičeni od predložitve projektnega predloga v odobritev na EIB
oziroma v skladu s pravili o državni pomoči.
4. Spodbujevalni učinek se dokazuje v skladu s pravili o državni pomoči, in sicer glede na področje, v katerega predmetna naložba spada.
5. V projektnem predlogu je obvezno prikazati pričakovan učinek naložbe na prihranek energije (K1) in prihranek emisij toplogrednih plinov (K2). Učinek naložbe na kazalnik K3 (dodatne zmogljivosti za proizvodnjo energije iz obnovljivih virov) je potrebno prikazati le, če je relevantno glede na vrsto investicije. V okviru utemeljitve je možno prikazati učinek naložbe tudi na dodatne, poljubne kazalnike.
6. Točko glede državnih pomoči izpolnite glede na dosedanje izkušnje oziroma informacije, s katerimi razpolagate. Natančna opredelitev prisotnosti elementov državne pomoči posameznega projektnega predloga se bo izvedla v nadaljnjih fazah postopka, vsekakor pa morajo biti vsa vprašanja glede državne pomoči znana in jasna pred posredovanjem projektnega predloga v ocenjevanje na EIB.
7. Izpolnjevanje načela DNSH se bo izvedlo v nadaljnjih fazah postopka, način dokazovanja bo izveden predvidoma s samoocenitvenim vprašalnikom, predložitvijo relevantnih dokazil, vezanih na izpolnjevanje meril iz člena 17 Uredbe (EU) 2020/852 ipd. Natančen proces in način dokazovanja izpolnjevanja načela DNSH bo predstavljen predlagateljem, ki bodo predložili popolno in pravočasno vlogo za posamezni projektni predlog, ki izpolnjuje pogoje za ugotavljanje upravičenosti in na podlagi meril iz javnega poziva dosega najmanj
10 točk.




	7.
	Prejeto: 11. 8. 2023

	Vprašanja:
1. So v predvidenem obdobju dodelitve sredstev mišljeni letni pozivi ali je ta edini predviden?
2. Pri uvrstitvi v prednostno področje - lahko projekti presegajo eno področje - torej so npr. primeri sektorskega sklapljanja (sector coupling)?
3. Dvojno financiranje: Je logika enaka kot pri drugih EU skladih - financiranje iz več virov je dovoljeno,
potrebuje se jasna slika, da ne gre za dvojno financiranje?

	Odgovor:
1. Posodobitev indikativnega seznama naložbe se bo izvajala najmanj enkrat letno, pri čemer bo preverjeno tudi aktualno stanje izvajanja projektnih predlogov, ki so na seznam že uvrščeni oziroma so že potrjeni za sofinanciranje s sredstvi MS. V kolikor se bo izkazalo, da je potrebno seznam dopolniti z novimi projektnimi predlogi, bomo ponovno objavili tovrstni javni poziv.
2. Zaželeno je, da projekti spadajo v eno prednostno področje, saj je stališče EIB, da so takšni projektni predlogi iz vidika spremljanja in prikazovanja učinkov manj kompleksni. Glede na naravo projektnega predloga pa se lahko ta uvršča tudi v več prednostnih področij, kar je potrebno v vlogi jasno prikazati. Predložitev projektnih predlogov, ki deloma spadajo v prednostno deloma pa v neprednostno področje, ni možna.
3. Dvojno sofinanciranje istih upravičenih stroškov ni dopustno. V vlogi je potrebno jasno prikazati, da se
morebitno koriščenje drugih EU ali nacionalnih virov financiranja ne nanaša na iste upravičene stroške.




	8.
	Prejeto: 16. 8. 2023

	Vprašanja:
Podjetje X bi kot projektni predlog prijavila prenovo procesa skladiščenja jeklenih kolutov, s katerim bi izkazali znatno znižanje CO2 in izboljšanje energetske učinkovitosti – kar spada med prednostne naložbe skladno z ETS direktivo.
Ker pa je projekt precej kompleksen, nas zanima ali lahko predstavimo kot projektni predlog celoto, ki zajema:
· Izgradnjo novega skladišča (ali bi lahko bila gradnja skladišča upravičen strošek za sofinanciranje?)
· Nakup opreme skladišča
· Informacijski sistem za avtomatizirano skladiščenje
· Sončna elektrarna (3MW) na strehi predmetnega skladišča
Oziroma ali je priporočeno v projektni predlog za sofinanciranje zajeti le ključne naložbe/aktivnosti, ki bodo neposredno pripomogle k znižanju CO2 in energetski učinkovitosti? In torej posledično ne predstavimo v celoti prenove procesa skladiščenja jeklenih kolutov, ampak zgolj nekaj posameznih naložb?
· Npr. nakup elektrificiranih dvigal (pogon na elektriko, namesto na diesel); ki so le del celotnega
projekta prenove procesa skladiščenja jeklenih kolutov.
Ali po oddanem predlogu projekta naknadno možno usklajevati upravičenost posamezne naložbe z MOPE
oziroma ali bi v takem primeru bil celotni predlog projekta zavrnjen kot neupravičen do sofinanciranja?

	Odgovor:
Na podlagi podanih informacij težko podamo celovit in zavezujoč odgovor. Menimo, da je smiselno projektni predlog prijaviti kot celoto, v kolikor sledi namenu iz člena 10d(1) ETS direktive in lahko dokažete modernizacijo obstoječega procesa (nadomestitev/prenova starega) v luči energetske učinkovitosti, pri čemer pa opozarjamo, da bi bilo potrebno za posamezne sklope investicije upoštevati različna pravila o državni pomoči. Vsi projektni predlogi, ki bodo izpolnjevali pogoje za ugotavljanje upravičenosti in na podlagi meril iz javnega poziva dosegli najmanj 10 točk, se bodo v nadaljnjih fazah postopka še usklajevali oziroma optimizirali
za potrebe priprave in oddaje projektnega predloga na EIB.



	9.
	Prejeto: 17. 8. 2023

	Vprašanja:
1. Ali se lahko na poziv prijavi projekt, ki je že izvajanju, vendar še ni zaključen?
2. Ali so upravičeni tudi stroški, vezani na izvedbo projekta, ki so že nastali in bili plačani?
3. Katere vrste stroškov so upravičeni (stroški priprave projekta, investicijski stroški, stroški nadzora)?
4. Kakšno je časovno obdobje za izvedbo projektov?
5. S koliko projekti lahko sodeluje posamezni nosilec?

	Odgovor:
1. Projekt se lahko prične izvajati (sprejem zavezujočih ponudb, sklenitev pogodb z izvajalci) in stroški nastajati šele po oddaji projektnega predloga na EIB (potrebno zagotoviti spodbujevalni učinek oziroma skladnost s pravili o državni pomoči).
2. Že nastali stroški oziroma izdatki pred oddajo projektnega predloga na EIB v skladu z zagotavljanjem spodbujevalnega učinka praviloma niso upravičeni do sofinanciranja oziroma le, če to izrecno dopuščajo pravila o državni pomoči.
3. Upravičeni stroški so lahko vse naštete vrste oziroma kategorije stroškov, v kolikor so vezane na predmetno naložbo, kot npr. pripravljalne aktivnosti, nakup zemljišč, gradnja, nakup in montaža opreme, komunikacijske aktivnosti, nadzor itd.
4. Projekt mora biti zaključen in sredstva Sklada za modernizacijo počrpana do konca leta 2030.
5. Ni omejitev glede tega, koliko projektnih predlogov lahko predlaga posamezni subjekt.




	10.
	Prejeto: 21. 8. 2023

	Vprašanja:
1. Zanima nas, ali gre v primeru poziva Sklada za modernizacijo, za pridobivanje nepovratnih sredstev ali povratnih sredstev?
2. V pozivu je opredeljeno, da se s sredstvi MS krije do največ 70 % upravičenih stroškov, pod pogojem, da so ostali stroški kriti z viri zasebnih pravnih subjektov. Zanima nas, kaj pomeni v tem primeru zasebni pravni subjekti?
Glede na tabelo v prijavnici, pri finančni konstrukciji 1.7. b, je predvidena, skupna vrednost naložbe po virih
financiranja, na:
· Sklad za modernizacij
· Drugi EU viri
· Nacionalni viri
· Lastni viri (predlagatelj)
· Zasebni viri (predlagatelj)
Ali prav razumemo, da se Ostali stroški, pokrivajo z Lastnimi viri (predlagatelj) in Zasebnimi viri (partnerji) ter
potencialno Drugimi EU viri in Nacionalnimi viri?

	Odgovor:
1. V okviru predmetnega mehanizma je prvenstveno predvidena dodelitev nepovratnih sredstev. Glede na gospodarsko dejavnost in naravo prejetih projektnih predlogov pa bodo preučene tudi druge oblike financiranja, o čemer bodo predlagatelji obveščeni v nadaljnjih fazah postopka.
2. Pogoj glede zagotavljanja minimalnega deleža virov zasebnih pravnih subjektov v višini 30 % se nanaša na projektne predloge, ki predstavljajo neprednostno naložbo. Vire morebitnih zasebnih pravnih subjektov prikažete pod rubriko Zasebni viri (partnerji). Stroške, ki ne bodo kriti s sredstvi Sklada za modernizacijo, se
prikaže oziroma ustrezno razdeli med ostale rubrike virov financiranja.



	11.
	Prejeto: 28. 8. 2023

	Vprašanja:
Ali so predlagatelji oziroma prijavitelji lahko tudi javni zavodi?

	Odgovor:
Javni zavodi so lahko predlagatelji vlog na predmetni javni poziv.




	12.
	Prejeto: 30. 8. 2023

	Vprašanja:
V primeru, da je predlagatelj projektnega predloga občina sprašujemo, ali je za dokazilo o zaprti finančni konstrukciji dovolj predložiti izjavo, da bo občina zagotovila manjkajoče vire, ali mora biti tak projektni predlog že uvrščen v NRP?
V našem primeru je projekt v začetni fazi in še ni uvrščen v NRP.

	Odgovor:
V primeru virov lokalne skupnosti kot dokazilo o zaprti finančni konstrukciji zadostuje izjava občine, da bodo manjkajoči viri financiranja zagotovljeni in projekt uvrščen v NRP najkasneje do predložitve projektnega
predloga na EIB.




	13.
	Prejeto: 30. 8. 2023

	Vprašanja:
1. V okviru strateških projektov imamo izdelan elaborat za projekt, ki vključuje kot celoto, vzpostavitev petih sončnih elektrarn na objektih v lasti Podjetja Y, d.o.o..
Ali moramo za potrebe prijave na Javni poziv Sklada za modernizacijo, prijavljati vsako posamezno vzpostavitev sončne elektrarne na posameznem objektu, ali lahko podamo eno prijavo, ki bi vključevala celovito, vseh pet objektov, enako, kot enovit projekt vodimo na Podjetju Y in s katerim želimo istočasno vzpostaviti pet sončnih elektrarn?
2. Prosimo za obrazložitev točke 5.1 Gospodarska dejavnost v Projektnem predlogu (Pro-rata % v celotni
naložbi).
Kateri sorazmerni delež je mišljen v celotni naložbi?

	Odgovor:
1. Lahko predložite eno skupno vlogo za vseh 5 lokacij sončnih elektrarn ali pa posamične vloge za posamične projektne predloge, pri čemer je smiselno upoštevati, v katerem primeru lahko dosežete več točk po merilih predmetnega javnega poziva. Odločitev je prepuščena predlagatelju.
2. V predmetni točki se prikaže, v katero gospodarsko dejavnost po NACE klasifikaciji (Rev. 2) spada naložba. Ker gre lahko v nekaterih primerih za več različnih gospodarskih dejavnosti, se to prikaže na način, da se navedejo deleži zastopanosti posamezne navedene gospodarske dejavnosti v celotnem predmetu naložbe. Delež zastopanosti gospodarskih dejavnosti se lahko razdeli na podlagi investicijskih stroškov (če možno) ali
po nekem drugem, smiselnem ključu.

	14.
	Prejeto: 5. 9. 2023

	Vprašanja:
1. Natančno od kdaj naprej se štejejo upravičeni stroški? Če prav razumemo, so upravičene do subvencije tudi investicije katere so se že začele. Torej če imamo na primer tekočo investicijo za katero so že bila izvedena določena plačila v 2023 nekatera pa bodo izvedena šele v 2024, kdaj je presečni datum (ali npr. plačila po 1.1.2024 so upravičena, do 31.12.2023 pa niso?) in kaj se šteje kot upravičeno – npr. datum računa ali dejansko izvedena bančna transakcija?
2. Ali se pod dovoljene ostale finančne vire štejejo tudi prihodki/nadomestilo pridobljeno po »Uredbi o nadomestilu za kritje posrednih stroškov zaradi stroškov emisij toplogrednih plinov v korist določenih sektorjev ali delov sektorjev, ki so izpostavljeni tveganju premestitve emisije CO2«, ali pa se ti prihodki štejejo kot javna
subvencija in bi to bilo npr. dvojno financiranje?

	Odgovor:
1. Projekt se lahko prične izvajati (sprejem zavezujočih ponudb, sklenitev pogodb z izvajalci) in stroški nastajati šele po oddaji projektnega predloga na EIB (potrebno zagotoviti spodbujevalni učinek oziroma skladnost s pravili o državni pomoči). Že nastali stroški oziroma izdatki pred oddajo projektnega predloga na EIB v skladu z zagotavljanjem spodbujevalnega učinka praviloma niso upravičeni do sofinanciranja oziroma le, če to izrecno dopuščajo pravila o državni pomoči.
2. V kolikor se predmetno nadomestilo porabi za kritje istih upravičenih stroškov, gre za nedovoljeno dvojno financiranje. Možno je ločevanje porabe finančnih virov na ravni npr. izdanih računov, vendar ne moremo podati zavezujočega odgovora. Prav tako je potrebno vedeti, da predstavlja predmetno nadomestilo državno pomoč, zato zapade pod upoštevanje pravil o državni pomoči in vpliva na izračun najvišjega zneska podpore z
javnimi sredstvi.




	15.
	Prejeto: 6. 9. 2023

	Vprašanja:
1. V primeru naložb v OVE je potrebno zagotoviti skladnost s shemo državnih pomoči. Do 31.12.2023 je v veljavi shema SA.46207. Zanima nas, ali moramo upoštevati določila te veljavne sheme ALI določila Uredbe o pomoči za pospeševanje uvajanja energije iz obnovljivih virov, shranjevanja in toplote iz obnovljivih virov (Ur.l.RS 69/23) – bo Republika Slovenija na osnovi nedavno sprejete uredbe priglasila novo shemo državne pomoči, ki jo je potrebno upoštevati tudi pri projektnih predlogih za financiranje iz Sklada za modernizacijo?
Vprašanje je ključno z vidika upravičenosti naše naložbe – 7 MW sončna elektrarna je po veljavni shemi SA.46207 upravičena do podpore, medtem ko je podpora po novi uredbi omejena za sončne elektrarne velikosti le do vključno 6 MW.
V kolikor je potrebno upoštevati določila uredbe, ki (še) ni priglašena kot shema državne pomoči, potem moramo dimenzioniranje elektrarne zmanjšati na 6 MW.
Vprašanje je torej zelo konkretno – ali lahko imamo ob prijavi projektnega predloga 7 MW sončne elektrarne težave v smislu naknadne izločitve s seznama indikativnih projektov ali pa nam glede tega ni treba skrbeti? Naj dimenzioniranje zmanjšamo in prijavimo izvedbo sončne elektrarn 6 MW?
Vas lahko prosimo za hiter odgovor, ker bi od tega znala biti odvisna usoda naše vloge. Ali je morda na voljo
kontaktna oseba, s katero bi se lahko vsaj neformalno pogovorili o tem vprašanju oz. nastali zadregi?



	2. T.i. študije izvedljivosti, izdelane na podlagi priročnika Guide to Cost Benefit Analysis of Investment Projects (Economic appraisal for Cohesion Policy 2014-2020), morajo vsebovati vse elemente investicijske dokumentacije, kot jih predpisuje nacionalna Uredba o enotni metodologiji za pripravo in obravnavo investicijske dokumentacije na področju financ.
Tudi tu zelo konkretno vprašanje – v kolikor izdelamo vse potrebne faze investicijske dokumentacije na podlagi uredbe (DIIP, PIZ in IP) ter ob tem upoštevamo določila priročnika, ali boste izdelano dokumentacijo upoštevali kot vsebinski ekvivalent t.i. študije izvedljivosti? Ali pa vendarle pričakujete en sam dokument, ki bo izdelan kot
»študija izvedljivosti« in se nam potem ni potrebno držati posameznih faz investicijske dokumentacije iz
uredbe? Se lahko predlagatelj sam odloča, po kateri poti bo šel, torej »študija izvedljivosti« ali DIIP/PIZ/IP?
3. Pri prednostnih naložbah z vidika meril glede na objavljeno dokumentacijo ne igra nobene vloge, ali je t.i. študija izvedljivosti (in/ali investicijska dokumentacija) v času oddaje vloge že izdelana, drži?
4. Vse pripravljalne stroške (dokumentacija), ki so ali bodo nastali pred 1.1.2024, glede na objavljene odgovore opredelimo kot neupravičene stroške? Obenem pa ni dovoljeno, da bi zavezujoče naročilo za izvedbeni del projekta (gradnja/dobava opreme) oddali pred 1.1.2024, je tako?
5. Ali obstajajo kakšne omejitve v zvezi z izbiro izvajalcev del, glede na relacije s predlagateljem projektnega
predloga? Npr. ali lahko predlagatelj kot zunanjega izvajalca izbere podjetje, ki je v lasti ene od odgovornih oseb predlagatelja?

	Odgovor:
1. Predvideno je, da bo predmetna shema pomoči podaljšana in dopolnjena v skladu z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe. Slednja je med drugim podaljšala obdobje uporabe Uredbe 651/2014/EU do 31.12.2026, kar je predvideno tudi za obstoječo shemo pomoči. V navedeni uredbi omejitve pri izvedbi investicij v sončne elektrarne na največ 6 MW nismo zasledili, so pa te prisotne pri dodeljevanju pomoči za tekoče poslovanje.
2. Uredba o enotni metodologiji za pripravo in obravnavo investicijske dokumentacije na področju javnih financ določa, za katere namene se uporablja (1. člen) ter na katerih področjih (3. člen). V skladu s predmetno uredbo je v okviru predinvesticijske zasnove predvidena tudi obravnava posameznih variant z analizo izvedljivosti, ki jo je možno upoštevati kot študijo izvedljivosti, ki je za projekte na neprednostnih področjih obvezna. Ker pa izdelava predinvesticijske zasnove ni predpisana za investicije, ki ne presegajo 2,5 mio EUR po stalnih cenah z DDV, je potrebno študijo izvedljivosti pripraviti bodisi kot ločen dokument bodisi kot del predpisane investicijske dokumentacije (DIIP oz. IP).
3. Drži. Izdelava študije izvedljivosti pri prednostnih naložbah ni obvezna.
4. Projekt se lahko prične izvajati (sprejem zavezujočih ponudb, sklenitev pogodb z izvajalci) in stroški nastajati šele po oddaji projektnega predloga na EIB (potrebno zagotoviti spodbujevalni učinek oziroma skladnost s pravili o državni pomoči). V kolikor so pred tem nastali stroški pripravljalnih aktivnosti, jih je potrebno opredeliti kot neupravičene stroške.
5. Predmet projekta mora biti nabavljen od tretjih oseb pod tržnimi pogoji. Za tretje osebe se ne morejo šteti osebe, ki so več kot 25% lastniško ali kapitalsko povezane s predlagateljem/prejemnikom sredstev. Za organe ali organizacije javnega sektorja, ki so zavezani postopek javnega naročanja voditi skladno s predpisi, ki urejajo javno naročanje, ali izvaja postopek podeljevanja koncesij ali drugih oblik javno-zasebnega partnerstva, skladno z določili ZIntPK velja, da za tretje osebe ne morejo šteti osebe, ki so več kot 5% lastniško ali kapitalsko
povezane s predlagateljem/prejemnikom sredstev.




	16.
	Prejeto: 6. 9. 2023

	Vprašanja:
Iz prejetih dogovorov ne prepoznamo katera so veljavna pravila državnih pomoči za primer sledečih investicij v baterijske hranilkine, sončne elektrarne, shranjevalnike vodika, elektrolizer.
V odgovoru št. 5 ste namreč navedli, da je stopnja sofinanciranja odvisna od določenih pravi državnih pomoči, zato bi želeli konkretno navedbo katera uredba ali sheme pomoči so to.
Dodatno vprašanje je tudi kdaj bodo možne oddaje projektov za sofinanciranje na EIB. Ali se že lahko vidi
kakšne projektna dokumentacija bo potrebna in kakšna pravila potegne za seboj pridobitev EIB financiranja.

	Odgovor:
Za navedene primere naložb se uporabljajo različne pravne podlage, zato so lahko za posamezen sklop aktivnosti predpisane različne stopnje sofinanciranja. Med najbolj relevantnimi je Uredba (EU) št. 651/2014 o



razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (t.i. uredba GBER, dostopna na: UREDBA KOMISIJE (EU) 2023/1315 z dne 23. junija 2023 ), vključno z njeno zadnjo spremembo tj. Uredba Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (primer uporabe ustrezne podlage za postavitev sončnih elektrarn je 41. člen uredbe GBER). V določenih primerih (npr. proizvodnja obnovljivega vodika) pa je bolj primerna uporaba Smernic o državni pomoči za podnebje, varstvo okolja in energijo za leto 2022 (2022/C 80/01) (t.i. CEEAG, dostopne na: POROČILO KOMISIJE – Smernice o državni pomoči za podnebje, varstvo okolja in energijo za leto 2022 (2022/C 80/01) ).
Oddaja projektnih predlogov v potrjevanje na EIB je možna po 1.1.2024 kadarkoli v koledarskem letu, vendar pod pogojem, da je na EIB predhodno že predložen indikativni seznam projektnih predlogov za naslednji dve leti, na katerem je uvrščen tudi predmetni projektni predlog.


	17.
	Prejeto: 7. 9. 2023

	Vprašanja:
Spoštovani, predlagatelj namerava v okviru projektnega predloga zgraditi in opremiti obrat, v katerem bo svojo dejavnost razširil na lastno proizvodnjo e-plovil. Prihranek emisij toplogrednih plinov torej ne bo dosežen na ravni procesov znotraj podjetja, ampak preko novega proizvoda, ki povečuje delež e-plovil v uporabi.
Prihranek emisij toplogrednih plinov računamo ob predpostavki, da bo vsako v podjetju proizvedeno in prodano e-plovilo nadomestilo eno istovrstno plovilo, ki uporablja motor z notranjim izgorevanjem. Primer – če bo podjetje letno proizvedlo in prodalo 30 kom e-plovil, potem v smislu prihranka emisij toplogrednih plinov predložimo izračun, koliko emisij toplogrednih plinov povprečno povzroči 30 kom istovrstnih plovil z motorjem na notranje izgorevanje.
Na praktično enak način se npr. izračunava zmanjšanje emisij toplogrednih plinov v primeru vzpostavitve proizvodnje električne energije iz OVE - Pravilnik o metodah za določanje prihrankov energije izhaja iz predpostavke, da vsak 1 MWh električne energije iz OVE nadomesti 1 MWh električne energije iz elektrarn. Ker 1 MWh električne energije iz elektrarn povzroči 0,49 tone emisij toplogrednih plinov, izraženo v ekvivalentu CO2, na ta način izračunamo vpliv zmanjšanja emisij toplogrednih plinov v primeru vzpostavitve proizvodnje električne energije iz OVE.
Zanima nas, ali je predstavljen pristop k izračunu zmanjšanja emisij toplogrednih plinov ob vzpostavitvi
proizvodnje e-plovil primeren?
se opravičujem, k spodnjemu besedilu moramo pripisati še eno vprašanje - ker bo izvedba projekta preko novega proizvoda vplivala na energetsko učinkovitost v vodnem prometu, predstavljeni projektni predlog po naši oceni sodi pod sledeče prednostno področje:
c) zmanjšanje porabe energije na podlagi energetske učinkovitosti, vključno s sektorji industrije, prometa,
stavb, kmetijstva in odpadkov.
Prosimo vas zgolj za mnenje - se na podlagi podanih informacij lahko strinjate z našo oceno?
Zavedamo se, da bo dokončna ocena, ali gre za prednostno naložbo, podana s strani komisije na osnovi
kompletne vloge.
Tudi ni odveč informacija, da bo nov obrat opremljen z napravami za proizvodnjo električne energije iz OVE in
s hranilniki energije.

	Odgovor:
Na podlagi podanih informacij ne moremo podati celovit in zavezujoč odgovor.
Vse naložbe, podprte s sredstvi MS, morajo zagotavljati skladnost s cilji ETS direktive, cilji iz sporočila Komisije z dne 11. decembra 2019 o evropskem zelenem dogovoru in Uredbe (EU) 2021/1119 ter dolgoročnimi cilji iz Pariškega sporazuma. Naložbe morajo izkazovati tudi skladnost s cilji, ukrepi in morebitnimi naložbami, načrtovanimi v veljavnem Celovitem nacionalnem energetskem in podnebnem načrtu Republike Slovenije.
Pristop pri izračunu prihranka emisij toplogrednih plinov je sicer ustrezen, vendar pa menimo, da je zelo težko dokazati, koliko starih plovil v Sloveniji bo dejansko nadomeščenih prav s temi e-plovili. Poleg tega gre za nov proizvod, katerega proizvodnja se v novem obratu šele pričenja, kar pomeni, da ne gre za modernizacijo obstoječega pomorskega prometa ali plovbe po celinskih vodah, temveč širitev te dejavnosti. Po informacijah
EIB v takšnih primerih ne gre za upravičen namen porabe sredstev iz Sklada za modernizacijo.



	18.
	Prejeto: 7. 9. 2023

	Vprašanja:
1. Ali investicija, kjer gre za nakup tehnološke opreme v industrijskem procesu (ki za energijo uporablja zemeljski plin) in ima kot posledico merljive učinke prihrankov CO2 in energije (zemeljski plin), spada pod prednostno področje?
2. Ali je stopnja sofinanciranja odvisna od lokacije in velikosti prijavitelja ali velja enako za vse prijavitelje?
3. Prosimo za jasne smernice, ki jih moramo upoštevati pri določanju višine subvencije (npr. linki do Uredb)
4. Ali je glede na zgornje vprašanje to Uredba o regionalni državni pomoči ali je potrebno sočasno upoštevati še kakšno drugo Uredbo?

	Odgovor:
1. Investicija v tehnološko opremo v industrijskem procesu, ki za energijo uporablja zemeljski plin, spada v neprednostno področje. Pri tem ne sme iti za širitev dejavnosti, temveč modernizacijo obstoječega procesa (nadomestitev stare, dotrajane opreme).
2. Stopnja sofinanciranja je odvisna od pravil o državni pomoči, ki veljajo za predmet investicije. Ta lahko variira
tudi glede na lokacijo in velikost prijavitelja, odvisno od pravne podlage, na podlagi katere se pomoč dodeli.
3. Med najbolj relevantnimi je Uredba (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (t.i. uredba GBER, dostopna na: https://eur-lex.europa.eu/legal-content/SL/TXT/HTML/?uri=CELEX:32023R1315 ), vključno z njeno zadnjo spremembo tj. Uredba Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe.
V določenih primerih pa je bolj primerna uporaba Smernic o državni pomoči za podnebje, varstvo okolja in energijo za leto 2022 (2022/C 80/01) (t.i. CEEAG, dostopne na: https://eur-lex.europa.eu/legal-content/SL/TXT/HTML/?uri=CELEX:52022XC0218(03) ). Višina sofinanciranja se bo glede na prejete projektne predloge natančneje opredelila v nadaljnjih postopkih, tekom usklajevanj projektnih predlogov s predlagatelji.
4. Uporaba navedene uredbe za dodelitev regionalne državne pomoči ni predvidena, saj se uporablja za
dodeljevanje pomoči začetnim investicijam.




	19.
	Prejeto: 7. 9. 2023

	Vprašanja:
V tabeli v točki 1.7 a) Ocena stroškov je previdena tudi vrstica DDV. Ali je treba to vrstico izpolniti, glede na to, da DDV ni upravičen strošek? Opredelitev DDV bi povzročila težave pri prikazovanju potrebnih sredstev sofinanciranja.

	Odgovor:
Neupravičen strošek je zgolj povračljiv DDV. V primeru nepovračljivega DDV je tega možno uveljavljati kot upravičen strošek. Vrstico za DDV je tako potrebno izpolniti.




	20.
	Prejeto: 7. 9. 2023

	Vprašanja:
1. V našem podjetju planiramo projekt postavitve sončne elektrarne. Znane imamo podatke o nazivni moči SE in predvideno letno proizvodnjo. Zanima nas kako naj ovrednotimo kazalnik K1a - pričakovani letni prihranek energije?
2. Zanima nas tudi po kateri metodi se izračuna pričakovani letni prihranek emisij toplogrednih plinov, kazalnik K2a.
3. Lastni viri našega projekta bodo zagotovljeni z najemom dolgoročnega posojila/kredita. Zanima nas, ali je
strošek, ki se pojavi zaradi financiranja s posojilom, upravičen?

	Odgovor:
1. Pričakovani letni prihranek energije je potrebno izračunati na verodostojnih podatkih, ki izhajajo iz energetskih izkaznic ali podobnih elaboratov z izračunom prihrankov energije, ki pri uporabi metodologije izračuna upoštevajo veljavno nacionalno zakonodajo, npr. Pravilnik o metodah za določanje prihrankov
energije (Uradni list RS, št. 57/21).



2. Za izračun prispevka naložbe k zmanjšanju emisij toplogrednih plinov se uporablja metodologija EIB Project Carbon Footprint Methodologies: Methodologies for the assessment of project greenhouse gas emissions and emission	variations,	verzija	11.3,	januar	2023;	dostopno	na: https://www.eib.org/attachments/lucalli/eib_project_carbon_footprint_methodologies_2023_en.pdf .
3. Stroški financiranja posojila niso investicijske narave, zato ne gre za upravičene stroške.


	21.
	Prejeto: 7. 9. 2023

	Vprašanja:
1. Kdaj lahko planiramo začetek naložbe in nastanek stroškov, povezanih z naložbo?
a. Ali skladno z uredbo o dodeljevanju državnih pomočeh – po oddaji vloge na vaš Sklad?
b. Ali po predložitvi projektnega predloga v odobritev na EIB? Če drži ta b točka, prosim za vsaj okvirno
usmeritev, kdaj se načrtuje predložitev predlogov na EIB?
2. Ali se (če velja točka b) v primeru, da morda nastanejo stroški pred predložitvijo predlogov na EIB, le ti prenesejo med neupravičene stroške, preostanek naložbe pa ostane upravičen do sofinanciranja? Ali je celotna vloga zaradi tega zavrnjena
3. Kdaj (časovno -> mesec in leto) se lahko prične naložba, da bodo celotni stroški, vezani na naložbo upravičeni?
4. Ali obstaja zgornja meja intenzivnosti pomoči? Če obstaja, prosim za podatek kolikšna je (%)?

	Odgovor:
1. Začetek naložbe se lahko prične že pred oddajo vloge na EIB, če gre za t.i. pripravljalne aktivnosti. Izvedbeni del projekta se lahko prične izvajati (sprejem zavezujočih ponudb, sklenitev pogodb z izvajalci) in stroški nastajati šele po oddaji projektnega predloga na EIB (potrebno zagotoviti spodbujevalni učinek oziroma skladnost s pravili o državni pomoči). Oddaja projektnih predlogov v potrjevanje na EIB je možna po 1.1.2024 kadarkoli v koledarskem letu, vendar pod pogojem, da je na EIB predhodno že predložen indikativni seznam projektnih predlogov za naslednji dve leti, na katerem je uvrščen tudi predmetni projektni predlog.
2. Pred predložitvijo predlogov na EIB lahko nastanejo le stroški pripravljalnih aktivnosti, ki se jih opredeli kot
neupravičene stroške. Obdobje upravičenosti stroškov se prične po oddaji projektnega predloga na EIB.




	22.
	Prejeto: 8. 9. 2023

	Vprašanja:
Ali je lahko predlagatelj projektnega predloga tuja pravna oseba zasebnega prava z naložbo na ozemlju
Republike Slovenije?

	Odgovor:
V skladu s smernicami EIB morajo projektni predlogi za investicije izvirati iz ter biti implementirani in prinašati koristi na ozemlju Republike Slovenije. Iz navedenega izhaja, da predlagatelj projektnega predloga ne more biti tuja pravna oseba.




	23.
	Prejeto: 8. 9. 2023

	Vprašanja:
1. Ali je možno na javni poziv Sklada za modernizacijo za en projekt oddati dve prijavi – eno prijavo v okrnjeni
obliki z investicijami, ki so že zelo zrele in
eno v razširjeni obliki z dodatkom investicij, ki so v malo manj zreli fazi?
2. V primeru projekta X bi šlo za investicijo v več različnih izpostavah širom Slovenija in zato v prijavnem excel dokumentu ni mogoče smiselno označiti kohezijske regije, statistične regije in občine izvajanja projekta. Ali je
v takem primeru možno omenjena tri polja pustiti prazna?

	Odgovor:
Na podlagi podanih informacij ne moremo podati celovit in zavezujoč odgovor.
1. V kolikor gre za aktivnosti na istem projektu, priporočamo, da oddate eno prijavo, v razširjeni obliki, pri tem
pa nakažete, da se projekt lahko izvaja tudi fazno oz. stopenjsko glede na zrelost tehnologij. V kolikor bo pri



vsebinskem pregledu jasno, da gre pri projektnem predlogu deloma za nezrele tehnologije, boste lahko naknadno na morebiten poziv ministrstva projektni predlog ustrezno uskladili.
2. Predlagamo, da označite prevladujočo lokacijo izvajanja projekta ali lokacijo sedeža predlagatelja
projektnega predloga.


	24.
	Prejeto: 10. 9. 2023

	Vprašanja:
· Obrazec1 – na listu 4_Državna pomoč je potrebno izbrati odgovor v celici B5 (Ali operacija vključuje odobritev državne pomoči?), ampak s spustnega seznama ni mogoče izbrati ničesar (niti DA, niti NE), ker je celica na zaščitenem listu. Prosimo geslo za odpravo zaščite lista ali objavo popravljenega obrazca.
Pa še eno vprašanje:
· Ali se bo vrstni red popolnih projektnih predlogov na indikativnem seznamu določal izključno na podlagi predstavljenih meril? Večje kot bo dodeljeno število točk, prej bo projektni predlog prišel v obravnavo in večja bo verjetnost, da tudi do sredstev sofinanciranja?
Primer – en s pogoji poziva skladen projektni predlog bo ocenjen z 20 točkami, drugi s pogoji poziva skladen projektni predlog bo ocenjen z 40 točkami. Ali bo projekt z 40 točkami v nadaljnjem postopku imel zagotovljeno prednost pred projektom z 20 točkami? Ali pa je v tej fazi bistveno samo doseči 10 točk, nadaljnja obravnava
projektov pa bo povsem odvisna od imenovane komisije, EIB, odbora za naložbe… ?

	Odgovor:
Objavljen je popravek obrazca, v katerem je navedena celica ustrezno popravljena.
Projektni predlogi bodo na podlagi meril uvrščeni na indikativni seznam projektnih predlogov, in sicer po vrstnem redu glede na število točk, ki jih posamezni projektni predlog dosega (ob pogoju, da izpolnjuje načelo DNSH). V nadaljevanju postopka pa velja, da se, v kolikor kateri izmed projektnih predlogov ne bo na visoki stopnji pripravljenosti, ne glede na uvrščeno mesto na seznamu prične s postopkom naslednjega najvišje uvrščenega projektnega predloga. V luči čim hitrejše predložitve projektnih predlogov na EIB in učinkovite porabe dodeljenih sredstev je povsem verjetno, da se bo na EIB lahko istočasno predložilo tudi več projektnih predlogov hkrati, pri čemer bo potrebno projektne predloge prioritizirati tj. predložiti prednostno listo, ki bo
prav tako upoštevala število doseženih točk na predmetnem javnem pozivu.




	25.
	Prejeto: 11. 9. 2023

	Vprašanja:
Kakšen je max. procent sofinanciranja za veliko podjetje in kakšen je max. znesek sofinanciranja?

	Odgovor:
Najvišji delež oz. znesek sofinanciranja za velika podjetja je odvisen od predmeta naložbe in pravil o državni pomoči, ki se za tovrstne naložbe uporablja. Prav tako so lahko za posamezen sklop aktivnosti znotraj istega projektnega predloga predpisane različne stopnje sofinanciranja.




	26.
	Prejeto: 14. 9. 2023

	Vprašanja:
Podjetje si lahko obračuna del DDV kot odbitni del, drugega dela pa si ne more. Odbitni del DDV ni upravičen
strošek. Ali je neodbitni del upravičen strošek?

	Odgovor:
DDV je lahko upravičen strošek le v delu, za katerega upravičenec nima pravice do odbitka DDV. Odbitni DDV tudi ni upravičen strošek, če upravičenec ne uveljavi pravice do odbitka DDV. Torej neodbitni DDV je lahko
upravičen strošek.



	27.
	Prejeto: 14. 9. 2023

	Vprašanja:
1. bo po javnem pozivu objavljen razpis, preko katerega se bo potrebno prijaviti, ali pa se že prijava na poziv
smatra kot prijava oz. kandidaturo za nepovratna sredstva,
2. v primeru da bo kasneje objavljen razpis nas zanima ali je prijava na poziv pogoj za prijavo na razpis.
3. kot pogoj ni zapisan poslovni načrt v katerem se po navadi nahaja tudi prikaz finančne konstrukcije. Se ti
podatki in dokumentacija pošljejo oz. pripravijo naknadno?

	Odgovor:
1. Ko je projektni predlog potrjen s strani EIB in Odbora za naložbe ter odločitev EK o izplačilu sredstev izdana, ni predvidenih dodatnih postopkov izbire projektov za financiranje - razen v primeru odločitve RS, da namesto posamičnih projektov na EIB prijavi shemo za financiranje večjega števila manjših projektov (v tem primeru bi se po prejemu odločitve EK o izplačilu izvedel še dodaten postopek izbora preko javnih razpisov ali pozivov). Odločitev o tem, ali se bo na EIB prijavljala tudi kakšna shema, bo sprejeta, ko bo strokovna komisija vse vloge pregledala in ugotovila dejansko vsebino, obseg in naravo projektnih predlogov.
2. V kolikor bo za določen predmet naložbe sprejeta odločitev, da se izvede dodatni izborni postopek (npr. javni razpis), bodo predlagatelji projektnih predlogov s to vsebino o tem obveščeni. Vsekakor pa se bodo lahko na naknadni javni razpis prijavili le predlagatelji projektnih predlogov, katerih projektni predlog se je uvrstil na indikativni seznam naložb za sofinanciranje s sredstvi Sklada za modernizacijo.
3. Zaželeno je, da se čim več podatkov in investicijske dokumentacije predloži že v tej fazi oz. na morebiten
poziv ministrstva ob vsebinskem pregledu vloge.




	28.
	Prejeto: 15. 9. 2023

	Vprašanja:
1. Pri izpolnjevanju obrazca 1 smo naleteli na težavo. Pri izpolnjevanju Zavihka 4_Državna pomoč, je polje kjer se iz spustnega seznama z da ali ne označi ali operacija vključuje odobritev državne pomoči, zaščiteno z geslom
in ga ne dovoli izpolniti? Prosimo za navodilo, kako rešiti zadevo.

	Odgovor:
Objavljen je popravek obrazca, v katerem je navedena celica ustrezno popravljena.




	29.
	Prejeto: 15. 9. 2023

	Vprašanja:
1. Kako naj postopamo pri izpolnjevanju dopolnilnega obrazca, če v začetni fazi projekta še nismo povsem gotovi, ali bo potrebno pridobiti še kakšno dodatno dovoljenje (npr. gradbeno dovoljenje). Trenutno ocenjujemo, da gradbenega dovoljenja ne potrebujemo, vendar se lahko tekom izdelave projektne dokumentacije (PZI) izkaže, da ga bomo vseeno potrebovali. Ali naj torej napišemo, da ga ne potrebujemo?
2. Družba projekte financira s svojim kapitalom ali s pomočjo zunanjih investitorjev. Zanima nas, ali je dovolj,
da zgolj izdamo podpisano potrdilo o financiranju projekta z naše oziroma investitorjeve strani? Ali je potrebno
predložiti kakšno drugo obliko garancije?

	Odgovor:
1. Vlogo pripravite na podlagi trenutno razpoložljivih informacij. Menimo pa, da izvajalci projektantskih storitev morajo poznati gradbeno zakonodajo in predpise, ki določajo, za katere posege je potrebno pridobiti gradbeno dovoljenje in skladno z zakonodajo ob tem pripraviti ustrezno projektno dokumentacijo. Aktivnost priprave projektne dokumentacije na stopnji PZI se izvaja, ko so vsa dovoljenja, projektni pogoji in mnenja že pridobljena.
2. Projektni predlog mora izkazati zaključeno finančno konstrukcijo oz. ob upoštevanju podpore s sredstvi Sklada za modernizacijo zagotovljene vse ostale vire za izvedbo celotne naložbe. V primeru zunanjih investitorjev je potrebno predložiti najmanj podpisano pismo o nameri investitorja z navedenim zneskom virov za financiranje naložbe, ki je predmet projektnega predloga. V primeru lastnih virov pa ustrezno dokazilo o zagotovljenih sredstvih za kritje zneska naložbe z lastnimi viri (npr. bančno potrdilo o zagotovljenih denarnih
sredstvih, bančne garancije, morebitna posojila ipd.).

